runetrust/blame-folketinget-dk huggingface dataset:
Margrete Auken (SF), 2001-04-26:
Vi står og snakker om noget, som den socialdemokratiske ordfører og ministeren lige har sagt var for småt, og så er svaret fra den socialdemokratiske gruppe, da vi går ind til det her, første gang hvor vi har lejlighed til at se det: Jamen altså nu tager vi fra deres egne penge og betaler den gæld, som vi godt ved vi ikke havde fået hjem alligevel. Jeg synes faktisk, at det er meget skuffende, og jeg vil egentlig godt have hr. Jeppe Kofod til at gå op og i hvert fald mildne den gyselighed, der lige kom ind dér, for det tog ligesom hele glansen af den tale, at det, vi så kunne vente, når det kom til stykket, det var småligheden.
Jørgen Arbo-Bæhr (EL), 2006-02-24:
Det her forslag er et lille skridt på vejen, men jeg kunne godt ønske mig langt flere tiltag, for at vi får sat fokus på den diskrimination, der rent faktisk finder sted på det danske arbejdsmarked over for folk med en anden etnisk herkomst end den danske og med nogle andre navne.
Charlotte Dyremose (KF), 2005-06-16:
Eller er man imod, at vi får en tilbudsportal, som sørger for, at alle kommuner og alle pårørende får adgang til at vide noget om de institutioner, der er rundtomkring i landet, sådan at det ikke kun er dem, der bor i Gladsaxe, der ved, at der er en god institution i Gladsaxe, men at man ved det i hele landet?
Søren Egge Rasmussen (EL), 2024-01-30:
Når man kigger på det her med minkavlen, synes jeg, det er ærgerligt, at man ikke har fået mere ud af delvis at afvikle minkavlen og bruge 20 mia. kr. på det, altså at vi ikke er kommet frem til at indføre et reelt forbud efterfølgende.
Marlene Harpsøe (DD), 2023-05-24:
Jeg har også bemærket, at bl.a. Danske Professionshøjskoler, som også er en aktør i det her, f.eks. har foreslået, at man sådan set styrker professionsbacheloruddannelsen på de 3½ år ved at sørge for, at man ikke nødvendigvis allerede specialiserer sig på de 3½ år, som er fundamentet som professionsbacheloruddannelse.
Villy Søvndal (SF), 2002-03-22:
Jeg har forstået, at der er meget stor tvivl om, i hvor høj grad kommunerne vil gennemføre den planlagte udbygning, de havde på ældreområdet, fordi de jo bliver tvunget til at aflevere en milliard, fordi regeringen klemmer kommunerne så hårdt økonomisk, som tilfældet er.
Freddy Dam (V), 2004-05-19:
Justitsministeriet er i sin analyse af problemstillingen nået til samme resultat, og derfor er det efter min opfattelse at gå meget vidt, når Det Radikale Venstre i bemærkningerne til beslutningsforslaget fortolker kammeradvokatens notat vedrørende Gambellidommen således, at den danske ordning skulle stå for fald.
Jann Sjursen (KRF), 1999-10-07:
Men jeg synes, netop når vi taler om vold og kriminalitet, at det er oplagt også at sætte fokus på de store misbrugsproblemer, både narkomisbruget og alkoholmisbruget, som jo i virkeligheden er med til at betinge den vold og kriminalitet, som vi oplever i samfundet, og som også fører mange menneskelige tragedier med sig.
Eyvind Vesselbo (V), 2010-05-21:
Men at bruge 60 mio. kr. i en tid, hvor vi alle sammen skal spare, altså at bruge 60 mio. kr. på en fredning, hvor man i stedet kunne inddrage lokalbefolkningen i at passe og pleje området, som der har været tradition for, mener jeg er en helt forkert vej at gå.
Johs. Poulsen (RV), 2006-05-10:
Man har allerede i debatten været lidt inde på energiafgifterne, men lad mig bare nævne, at energiafgifterne fra 1970’erne jo har betydet, at man har udviklet isolering og udviklet energieffektive arbejdsprocesser, man har udviklet energieffektive byggemetoder og energibesparelser på mange områder, som jeg måske nok kunne ønske mig var endnu bedre i dag, men som dog har virket, og som dog et langt stykke hen ad vejen har skabt en teknologi og andet, som vi i dag er stolte af, og som vi for den sag skyld også lever af meget langt hen ad vejen.
Aage Frandsen (SF), 2003-04-11:
Da jeg læste dette lovforslag, syntes jeg, at der var mange rigtige intentioner i det, og jeg tænkte også, at det ville være godt, hvis regeringen kunne komme med lignende lovforslag til forbedring af SVU og ikke være så påholdende med hensyn til, hvor mange midler den ville bevilge, ikke mindst når det drejer sig om mennesker, som ikke tidligere har trukket på uddannelseskontoen.
Brian Mikkelsen (KF), 2009-01-23:
Det fremgår af straffelovens § 75, stk. 2, at der bl.a. kan ske konfiskation af en genstand, der har været brugt eller er bestemt til at bruges ved en strafbar handling, og genstanden med hensyn til hvilken, der i øvrigt er begået en strafbar handling, hvis det anses for påkrævet for at forebygge yderligere lovovertrædelser, eller særlige omstændigheder i øvrigt taler herfor.
Susanne Zimmer (FG), 2021-12-22:
Så synes finansministeren, at det er acceptabelt, at vi stadig væk har mere end 40.000 børn, der lever under fattigdomsgrænsen, og at der er et stigende antal familier, som søger julehjælp, og at man inden for psykiatrien er presset af børn og unge mennesker, som har svært ved at komme til?
Margrete Auken (SF), 2004-01-15:
Det her er udpræget et af de steder, hvor man kunne have sagt, at det COSAC-samarbejde, der var nogle af os der arbejdede for for et par år siden, men som blev væltet af først og fremmest Venstre, havde været oplagt at tage fat på her, for der taler vi med hinanden på tværs af parlamenterne, fordi vi står med et fælles problem i en række EU-lande.
Per Dalgaard (DF), 2011-05-13:
Men når det nu viser sig, at nogle elselskaber åbenbart ikke kan finde ud af at efterleve de retningslinjer, der er givet, om, at de skal rette henvendelse til de sociale myndigheder, når de agter at lukke for strømmen, så må vi finde en model, som f.eks. kunne være, at der i forbindelse med udsendelse af rykker nummer går en kopi til de sociale myndigheder, helt pr. automatik; alt det her styres jo ved hjælp af edb-systemer, som nemt vil kunne printe to kopier af en rykker, hvoraf den ene går til forbrugeren og den anden går til de sociale myndigheder.
Camilla Fabricius (S), 2020-09-08:
Jeg vil dog bare lige spørge: Når Dansk Erhverv har lavet en ny brancheorganisation, som understøtter, at vi skal have en stærk velfærdssektor, og at vi skal investere i velfærd og sociale funktioner, har ordføreren så helt set bort fra, hvor massivt meget den velfærd og den velstand betyder?
Søren Pape Poulsen (KF), 2017-11-15:
Og så er jeg enig i, at det ikke skal stoppe os i at gøre det andet, og det er jo det, vi er ude at melde ud, altså at nu tager vi det på os politisk netop for at bruge den aktivt og sige: Hvordan er det så, domstolene skal fortolke den praksis, der er i øjeblikket?
Mattias Tesfaye (S), 2020-01-29:
På den ene side vil vi gøre alt, hvad vi kan, for at drøfte og fremme ideen om et modtagecenter, når vi mødes i Bruxelles, for på den måde at involvere både andre medlemslande i EU, Kommissionen og de relevante agenturer, som arbejder med flygtningespørgsmålet på europæisk plan.
Preben Bang Henriksen (V), 2019-04-25:
Jeg skal ikke gøre mig til statsforfatningsekspert, men jeg tror, at det hænger sådan sammen, at en sådan aftale ikke vil kunne håndhæves ved de danske domstole, som vil finde, at den er i strid med grundloven, men når det er blevet indskrevet og i øvrigt godkendt af højerestående jurister, er det nok ud fra en tanke om, at partierne var politisk bundet af det med den virkning, at overtrådte man en sådan aftale, kunne der sandsynligvis stilles et mistillidsvotum til regeringen.
Josephine Fock (ALT), 2015-07-03:
Den meget hurtige udfasning af refusionen og det faktum, at refusionen efter 1 år vil ligge på 20 pct., gør, at kommunerne får et større incitament til kassetænkning, og at endnu færre borgere får bevilget de mere langvarige forsørgelsesydelser som f.eks. førtidspension og revalidering.
Thor Pedersen (V), 2006-11-16:
Det er jo nøjagtig for at tage den udfordring op og skabe det rum, så vi er i stand til at finansiere en stadig større ældrebefolkning, hvor vi ikke skærer ned i serviceniveauet, men hvor målet i virkeligheden ikke alene er at fastholde det, men også over tid at kunne forbedre serviceniveauet.
Ida Auken (RV), 2016-04-08:
Og derfor kan jeg da godt puste dem lidt i nakken ved at sige, at hvis ikke regeringen kan finde ud af at gøre noget ved det og lægge det her pres, vil Radikale Venstre gerne, når vi kommer på den anden side af det, og hvis vi skulle have tabt sådan en afstemning, være med til at presse den danske regering.
Lennart Damsbo-Andersen (S), 2008-05-30:
Det forslag, som vi skal behandle her, har jo i virkeligheden et helt andet sigte, nemlig at vi skal behandle unge mennesker, der har psykiske lidelser, ens, uanset om de nu engang har været på kontanthjælp - det, som er vedtaget i det gamle forslag - eller om de nu tilfældigvis er på starthjælp, som er dem, vi taler om her.
Ellen Trane Nørby (V), 2016-04-13:
Det, vi til gengæld har et håb om fra regeringens side, er bl.a., at vi i forbindelse med nogle af de gymnasiale uddannelser, der ligger i nogle af de områder, hvor der f.eks. er meget langt til et htx-udbud, også kan få en dialog med arbejdsmarkedets parter om, hvordan vi sikrer en tættere nærhed.
Pernille Falcon (EL), 2003-11-13:
Det kan f.eks. være bygningsarbejdere, der i løbet af 1 år kan have mange afsluttede ansættelsesforhold, og det kan være arbejdere, der står fagligt svagt og derfor tvinges af arbejdsgiveren til at give den en ekstra skalle for så at få udbetalt feriepenge for den femte uge, når ferieåret udløber, Og det kan være lavtlønnede, der kan rette lidt op på økonomien ved at springe en ferieuge over.
Jakob Ellemann-Jensen (V), 2019-10-03:
Men jeg kan forstå på sundhedsministeren og på regeringen, at man mener, at man egentlig godt kan løse opgaven ved at bevare regionerne, og det glæder jeg mig egentlig til at forhandle med regeringen om, for vi er fokuseret på løsninger, på patienter, på sammenhæng og ikke så meget på, hvordan de strukturer, vi bygger op omkring dem, er.
Margot Torp (S), 1998-11-19:
Socialdemokratiet er enigt med forslagsstillerne i, at ungdomskriminalitet er et særdeles vigtigt problem, som skal bekæmpes så effektivt som overhovedet muligt, både fordi det er skrækkeligt for dem, det går ud over, og dyrt for samfundet, og også fordi det er dårligt for den unge kriminelle, der ikke kan undgå at få skadet sin livsbane meget alvorligt.
Ole Birk Olesen (LA), 2018-01-10:
Hvis man annullerer kontrakten med dem, der har vundet det her udbud – og det vil sige, at man faktisk annullerer udbuddet i det hele taget – så skal man igangsætte en ny udbudsproces og finde et nyt firma til at tage over, og det vil kunne forlænge det, altså den dato, hvor man kan køre hen over broen, med 1½-2 år, og vi har behov for en ny bro.
Helle Sjelle (KF), 2003-04-24:
Der står jo direkte og klokkeklart i forslaget til vedtagelse, at man vil gennemføre en undersøgelse af de værker, som fortsat har økonomiske problemer, og hvis balancerede varmepris efter udbetalingen af de 85 mio. kr. ligger væsentligt højere end oliereferencen.
Bent Bøgsted (DF), 2015-05-12:
Det kan selvfølgelig være meget godt, men hvis de i den her forbindelse kommer ud i løntilskudsjob – nu er jeg ikke lige klar over, hvor lang tid de kan gå der, om det er en måned, eller om det er længere tid – så står der, at efter 4 uger skal de have et nyt tilbud.
Martin Lidegaard (RV), 2025-03-13:
Men det er i vores optik også klart, når man kigger på, hvad der sker, og hvad vi kan risikere fra USA's side, at det samtidig vil være ret naivt ikke at forsøge at skabe ikke bare en stærk europæisk forsvarsindustri, men også et stærkere europæisk forsvarssamarbejde.
Per Stig Møller (KF), 2004-03-30:
Det opnås ikke mindst ved en aktiv indsats i EU's fortsatte udvidelsesproces og i forhold til vores naboområder både i og uden for Europa. Nogle lande er tættere på at opfylde betingelserne for EU-medlemskab end andre. Nogle lande giver det ikke mening at se som fremtidige EU-medlemmer, men i alle tilfælde gælder
Lene Espersen (KF), 2009-04-02:
Jeg vil også gerne her i dag forklare dem, der sidder i Herning, Sønderborg, Aabenraa, Thisted, Nyborg, Slagelse, Næstved, hvorfor vi har valgt at lave en ordning, hvor man ikke bare kan lade en forening søge om tilskud til f.eks. tagrenovering.
Mariann Fischer Boel (V), 2002-04-25:
Den tilsynsførende kommer jo fortsat på uanmeldt besøg og offentliggør det, han måtte finde i virksomheden eller i butikken, men jeg vil arbejde for, at virksomheder, der har styr på forholdene, ikke skal have så mange tilsyn som de virksomheder, der får tildelt den sure eller utilfredse Smiley. Jeg mener klart, at det er sund fornuft at disponere på den måde.
Morten Helveg Petersen (RV), 2009-05-15:
Vi synes dog, der er nogle faktorer, nogle praktiske omstændigheder, som man er nødt til at belyse, og som man måske med fordel kunne belyse i en udvalgsbehandling, eksempelvis det forhold, at der i Danmark ikke tidligere har været forbud mod investeringer i helt bestemte typer af aktiviteter.
Mogens Jensen (S), 2008-04-24:
Ophavsret og mulighed for, at man med den i hånden kan få en fornuftig betaling for sine kunstneriske frembringelser, er et grundlæggende og også helt nødvendigt og vigtigt livsvilkår for kunstnerne, som samfundet bliver nødt til at understøtte, ikke mindst i en tid, hvor ophavsretten, sådan som vi er vant til at definere og forvalte den i Danmark og i Europa i øvrigt, er under stærkt pres fra bl.a. USA.
Søren Søndergaard (EL), 2000-12-07:
Problemet er jo, at det kan vi ikke sige, og det kan ikke besvares ud fra at se på gennemsnitstal. Som bl.a. fru Anne Baastrup fra SF har været inde på, ved vi ikke, om der er tale om helt sammenlignelige voldtægter, eller om der er andre hensyn, der gør sig gældende.
Christian Langballe (DF), 2013-11-27:
Hvad vil ministeren foretage sig i forhold til politiet i sagen om digteren Yahya Hassan, hvor et bibliotek aflyser et arrangement efter opfordring fra politiets side, og kan det virkelig passe, at fundamentalistiske muslimer på den måde kan få lov til at krænke og undertrykke ytringsfriheden?
Sophie Hæstorp Andersen (S), 2010-04-28:
Der er steder, hvor man ikke længere har ekskursioner i skolerne, og man har stort set ikke nogen skolerejser tilbage mere, man har ikke alle de ting, der skulle gøre børnene til lidt mere hele mennesker, end de bliver ved blot at sidde på skolebænken i måske maksimalt 20 timer om ugen i 5. klasse.
Søren Espersen (DF), 2016-01-22:
Når hr. Christian Juhl så nu siger, at vi skal hjælpe Grønland økonomisk, skal jeg lige spørge ham om noget: Er det, fordi han ikke respekterer selvstyreloven, hvoraf det jo klart fremgår, hvordan det økonomiske forhold er imellem Danmark og Grønland, hvor Danmark yder et årligt tilskud på 3,4 mia. kr. målt i 2009-penge, og det er så det?
Troels Ravn (S), 2012-02-23:
Men vi finder det hensigtsmæssigt, at vi i forbindelse med folkeskoleforliget drøfter det hensigtsmæssige i, at kanonlisterne fortsat skal være obligatoriske, eller om de ikke med fordel kunne gøres vejledende og være et inspirerende udgangspunkt for lærerne i deres forberedelse af undervisningen.
Line Barfod (EL), 2005-11-24:
Så vi lægger vægt på sociale kriterier, når vi fordeler pengene, for at sikre, at de kommuner, hvor der er mange, der bliver nedslidte, hvor der er mange, der har lave indkomster, også får penge til at sikre en god velfærd og til at sikre en god udvikling også i hele sundhedsområdet, som nu for en dels vedkommende er lagt ud til kommunerne.
Morten Østergaard (RV), 2008-12-03:
Der er flere interessante ting i det, for det første at ministeren altså føler sig utilpas ved sin egen beslutning, for det andet at ministeren finder sig underkendt af Højesteret to gange, og for det tredje at ministeren tilkendegiver, at man bare har fulgt justitsministeren, og at man mener, at det er justitsministeren og PET, der må genoverveje deres beslutning.
Claus Hjort Frederiksen (V), 2002-02-22:
Undersøgelserne har nemlig vist, at det kun er i størrelsesordenen 7-8 pct. af dagpengeudgifterne, der skyldes dagpenge til personer, som står på venteliste til en sygehusbehandling. I forhold til SF's forslag vil det med andre ord betyde, at amterne ville få et økonomisk medansvar for et stort antal sygedagpengesager, som amterne ikke har nogen direkte mulighed for at påvirke.
Dan Jørgensen (S), 2021-01-20:
Først vil jeg sige, at jeg har fuld forståelse for, at de berørte borgere synes, at det her er en træls situation; specielt synes jeg også, det er ærgerligt, at det er kommet så langt, fordi det jo er, kan man sige, enden på en proces, som netop har handlet om at få inddraget så meget som muligt, altså de forskellige lokale interesser, der var, og at tage så store hensyn til de lokale indvendinger, der måtte have været, ligesom vi selvfølgelig har gjort, hvad vi kunne, for at tage hensyn til natur- og miljøinteresser.
Keld Albrechtsen (EL), 1999-11-17:
»Kan ministeren bekræfte oplysninger i udsendelsen Dags Dato den 7. november 1999 om, at MD-Foods har ulovlige monopolaftaler med mindst én butikskæde om at være eneleverandør af mejerivarer, og hvad vil ministeren i givet fald gøre for at sikre, at de små mejerier sikres lige konkurrencevilkår med monopolvirksomheden?«
Ida Jørgensen (RV), 2005-01-13:
Hvis jeg pludselig blev ringet op her og fik at vide, at en af mine nærmeste lå på sygehuset, så kunne det være, at jeg styrtede ud, tog en ulåst cykel, cyklede af sted ud til Rigshospitalet og så, at der var en, f.eks. mit barn, der var blevet invalid og skulle have noget hjælp.
Christian Rabjerg Madsen (S), 2020-09-08:
Særlig er jeg glad for, at vi i talen gik fra Gurli Gris til Rasmus Klump – hjemme hos mig er vi nemlig stadig væk fanget i Gurli Gris-universet, og det er ved at blive noget enerverende, så jeg glæder mig, til vi også rykker på det område.
Lars Løkke Rasmussen (V), 2013-11-26:
Når jeg spørger om det, er det, fordi en ting er, at forholdet mellem regeringen og dens parlamentariske grundlag åbenbart er af en sådan karakter, at man med 3 ugers forsinkelse ikke har styr på tingene, noget helt andet er de delaftaler, f.eks. satspuljeaftaler, som er en integreret del af finanslovsforhandlingerne.
Jan E. Jørgensen (V), 2024-05-29:
Det Konservative Folkeparti er medunderskriver på den aftale, der er indgået, Det Konservative Folkeparti har haft justitsministerposten osv. i tidligere regeringer, og hvis man vil være et regeringsegnet og regeringsdueligt parti, nytter det altså ikke noget, at man stemmer gult, når aftaler, man selv har indgået, skal udmøntes her i Folketingssalen.
Kirsten Brosbøl (S), 2015-03-27:
Vi valgte netop i den sammenhæng også at skelne mellem på den ene side kloakering i det åbne land, hvor der jo er et pålæg om spildevandsrensning som følge af vandplanerne og altså et nationalt, kan man sige, krav om spildevandsrensning, og så separat kloakering, som jo er ét af flere mulige redskaber, som kommunerne kan bruge i deres klimatilpasning.
Peter Skaarup (DF), 2001-02-07:
På samme måde skal man passe meget på, mener jeg, i den her debat, at statsministeren ikke siger og regeringen ikke siger: Jamen alt er godt med østudvidelsen, det kører bare derudad, og eksporten vil kunne blive tredoblet på grund af en østudvidelse, hvor så situationen måske er, at der godt kan ske en øget eksport, men der er altså også på den anden side en regning at betale for den danske stat. Og der kunne jeg godt tænke mig at spørge statsministeren, om statsministeren ikke kan se nogle ulemper ved at optage de østeuropæiske lande, f.eks. den ulempe, at vi skal regne med, at hver eneste danske skatteyder - det er det, Helmut Schmidt siger - skal have en stor check op af lommen til at betale for den udvidelse.
Bertel Haarder (V), 2005-03-29:
De fem regionale udviklingsråd vil i en 4-årig overgangsperiode følge udviklingen på specialundervisningsområdet og give Undervisningsministeriet en årlig redegørelse, og ministeren kan på grundlag af denne redegørelse gå i dialog med en kommune, hvis der er grund til det, eller aktivere tilsynsmyndighederne, hvis det er nødvendigt.
Anders Fogh Rasmussen (V), 2002-05-21:
Noget af det, der allermest ødelægger et lands mulighed for udvikling, er, hvis et autoritært styre undertrykker friheden, undertrykker adgangen til fri information, for det er det, der forhindrer, at et mindre udviklet samfund kan drage nytte af impulserne udefra og sætte en selvbærende udvikling i gang.
Steen Gade (SF), 2006-01-24:
Her handler det i stedet om at åbne sig over for omverdenen og formulere sammenhængende politikker mellem national og international politik for at være med til at skabe en globalisering med et menneskeligt ansigt: i kamp mod fattigdom, for øget lighed og at komme i gang med at ændre en forureningskurs, der kan slå kloden i stykker.
Kathrine Olldag (RV), 2020-12-15:
Vi var jo med i aftalen i modsætning til forslagsstillerne, og undervejs, mens vi drøftede, hvordan den her aftale skulle se ud, foreslog vi faktisk i flere omgange, at en af løsningerne kunne være, at man i et år, som man også har gjort tidligere, fritstillede kommunerne til at lægge skatteniveauet der, hvor man syntes det skulle ligge i forhold til at indfri forventningerne til ens serviceniveau.
Karen Hækkerup (S), 2012-03-21:
Jeg er næsten ked af, at hr. Karsten Lauritzen har siddet og ventet en hel time på at få mit svar, for det, som jeg svarede til fru Inger Støjberg, som stillede spørgsmålet som den første spørger i spørgetimen, var, at det her henhører under justitsministerens ressort.
Bertel Haarder (V), 2004-11-16:
Jeg tror, jeg her i salen har vidne på, at det, der er mit evige omkvæd, når jeg får henvendelser fra kolleger og andre, som vil have en ændret afgørelse, altid er: Husk på, hvis vi ændrer i denne sag, så skal vi også ændre i alle lignende sager, jævnfør slagteriarbejderen, som flyttede fra Vejle til Århus, eller også var det omvendt, og som det ene sted fik besked på, at han ikke kunne få arbejdstilladelse, og det andet sted godt kunne.
Jørn Neergaard Larsen (V), 2016-05-23:
I forlængelse af de netop behandlede beslutningsforslag B 181 og B 182 har Enhedslisten fremsat beslutningsforslag nr. B 183 og B 184, som opfordrer regeringen til at ændre kriterierne for den nye fleksjobordning samt for revalideringsordningen.
Rasmus Horn Langhoff (S), 2018-11-08:
Vi vil det naturligvis gerne, men vi kan ikke sige det, for det er nogle penge, der er blevet brugt, det er nogle penge, der er blevet trukket ud, så vi kan ikke love noget, i forhold til hvad der skal ske bagudrettet, men vi kan sige, hvad vi gerne vil fremadrettet.
Finn Sørensen (EL), 2017-12-12:
Jeg går så også ud fra, at ordføreren og ordførerens parti har tænkt det igennem – måske er det lidt uartigt at spørge, men bare for en sikkerheds skyld – altså at når man støtter et sådant forslag, er man også klar over, at det selvfølgelig forpligter, og når vi efter næste folketingsvalg forhåbentlig får et nyt flertal og en socialdemokratisk ledet regering, som vi må gå ud fra det bliver, så vil der ved en tilkendegivelse her i dag og ved at stemme for det også ligge en forpligtelse til, at man så er med til at rejse det krav i EU.
Karsten Lauritzen (V), 2013-04-23:
Jeg har svært ved at forestille mig, at man ikke kan se på at lave den her vurdering om, hvis der er nogle saglige, politifaglige argumenter, og vi vil bede Rigspolitiet om at vurdere igen, som de gjorde for 3 år siden, om slettefristen virkelig skal være 10 år.
Jakob Axel Nielsen (KF), 2010-02-12:
Herudover er der en helt grundlæggende diskussion om klimabehandling, altså at hvis man fra politisk side åbner for klimabehandling til en gruppe gigtpatienter, nemlig patienter med psoriasisgigt, bør man så ikke også tilbyde de øvrige gigtpatienter denne behandlingsmulighed?
Astrid Krag (S), 2020-01-14:
Og det kommer til at være den vej, vi går til det på, altså at styrke børnenes rettigheder, sikre det grundprincip i lovgivningen, at barnet og barnets stemme kommer først i alle afgørelser, at tydeliggøre, at det er barnet, som systemet og reglerne er til for, og at barnets perspektiv er det styrende.
Jan Petersen (S), 2003-05-28:
Det svar, som statsministeren her kommer med, betyder så, at statsministeren ikke er enig med sin partifælle hr. Troels Lund Poulsen og vistnok flere, som har ment, at man skulle være medlem af arbejdsløshedskassen i 40 år for at få adgangsbilletten til efterlønsordningen.